Projekts

**LATVIJAS REPUBLIKAS MINISTRU KABINETS**

2016.gada Noteikumi Nr.

Rīgā (prot. Nr. .§)

**Noteikumi par atlīdzības apmēru, piešķiršanas un izmaksas kārtību**

 **fiziskās personas pārstāvim administratīvajā lietā iestādē**

Izdoti saskaņā ar Administratīvā procesa

likuma 18. panta ceturto daļu

1. Noteikumi nosaka fiziskās personas pārstāvim (turpmāk – pārstāvis) izmaksājamās atlīdzības apmēru, piešķiršanas un izmaksas kārtību.

2. Atlīdzību pārstāvim iestāde var piešķirt sarežģītā administratīvajā lietā, ievērojot fiziskās personas mantisko stāvokli, ja pārstāvis atbilst valsts nodrošinātās juridiskās palīdzības sniedzējam noteiktajiem kritērijiem un fiziskās personas pārstāvība šādā lietā ir noformēta atbilstoši Administratīvā procesa likuma 38. panta pirmajā daļā noteiktajam.

3. Lai pārstāvis varētu saņemt šajos noteikumos paredzēto atlīdzību par pārstāvja pienākumu veikšanu administratīvajā lietā, fiziskā persona iesniedz iestādē iesniegumu par atlīdzības piešķiršanu pārstāvim.

4. Iesniegumā, pievienojot sniegto informāciju apliecinošus dokumentus, norāda:

4.1. administratīvās lietas sarežģītības un pārstāvja nepieciešamības pamatojumu;

4.2. informāciju par fiziskās personas mantisko stāvokli, kas neļauj uzņemties izmaksas;

4.3. pārstāvja atbilstību šo noteikumu 2. punktā paredzētajiem kritērijiem.

5. Lēmumu par pārstāvja tiesībām saņemt atlīdzību iestāde pieņem līdz administratīvās lietas izskatīšanas pabeigšanai iestādē.

6. Iestāde atsaka piešķirt atlīdzību pārstāvim, ja fiziskās personas iesniegumā sniegtās ziņas neatbilst šo noteikumu 2. punktā paredzētajiem kritērijiem.

7. Lēmumu iestāde paziņo fiziskai personai un pārstāvim. Ja pieņemts lēmums par pārstāvja tiesībām saņemt atlīdzību, iestāde uzaicina pārstāvi sagatavot un iesniegt iestādē uzziņu par pārstāvja piedalīšanos administratīvajā lietā (turpmāk – uzziņa) (pielikums).

8. Pārstāvis iesniedz iestādē uzziņu ne vēlāk kā viena mēneša laikā no dienas, kad administratīvais akts ir kļuvis neapstrīdams vai kad stājies spēkā augstākas iestādes lēmums par apstrīdēšanas iesniegumu.

9. Par piedalīšanos administratīvajā lietā iestādē pārstāvim atlīdzību izmaksā par rakstveida paskaidrojuma un iesnieguma par administratīvā akta apstrīdēšanu sastādīšanu – 25 *euro*, bet ne vairāk kā viens noteikta veida dokuments administratīvās lietas ietvaros.

10. Pārstāvis, pamatojot pārstāvībai patērēto laiku, var prasīt atlīdzību par lietas vešanu pārstāvja statusā iestādē, juridisko konsultāciju sniegšanu iestādē, iepazīšanos ar lietu – 20 *euro* stundā, bet ne vairāk par piecām stundām vienas administratīvās lietas ietvaros.

11. Pēc uzziņas saņemšanas atlīdzību pārstāvim aprēķina un izmaksā iestāde, kura ir pieņēmusi šo noteikumu 5. punktā paredzēto lēmumu, pamatojoties uz šādiem dokumentiem:

11.1. iestādes lēmumu par pārstāvja tiesībām saņemt atlīdzību;

11.2. pārstāvja iesniegto un amatpersonas apstiprināto uzziņu.

12. Iestāde pēc uzziņas saņemšanas atlīdzību pārstāvim aprēķina un izmaksā divu mēnešu laikā uz viņa norādīto maksājumu kontu.

13. Atzīt par spēku zaudējušiem Ministru kabineta 2004. gada 24. augusta noteikumus Nr.735 “Noteikumi par atlīdzības izmaksas kārtību un tās apmēru fiziskās personas pārstāvim administratīvajā lietā, kas adresātam ir sarežģīta” (Latvijas Vēstnesis, 2004, 136.nr.).

14. Noteikumi stājas spēkā 2017. gada 1. jūlijā.

Ministru prezidents Māris Kučinskis

Tieslietu ministrs Dzintars Rasnačs

30.01.2017. 11:38

426

U.Rudziks

67036902, Uldis.Rudziks@tm.gov.lv